efsyn.gr

Υστερα από δύο ακυρώσεις της οικοδομικής άδειάς του από το Συμβούλιο της Επικρατείας, το μέχρι πρότινος «αυθαίρετο» κολοσσιαίο εμπορικό κέντρο στο Μαρούσι, βαίνει προς νομιμοποίηση.

Σύμφωνα με τα πρακτικά της συνεδρίασης του Συμβουλίου της Επικρατείας, τα οποία παρουσιάζει το ΑΠΕ-ΜΠΕ, το Ε' Τμήμα γνωμοδότησε, μεταξύ άλλων, ως εξής: «Με το υπό επεξεργασία σχέδιο διατάγματος επιχειρείται η έγκριση Ειδικού Χωρικού Σχεδίου (ΕΧΣ) του πρώην "Ολυμπιακού χωριού" στον Δήμο Αμαρουσίου, ο καθορισμός χρήσεων γης, όρων και περιορισμών δόμησης, η περιβαλλοντική έγκριση του ΕΧΣ, η έγκριση Ρυμοτομικού Σχεδίου Εφαρμογής αυτού και η επικύρωση του καθορισμού οριογραμμών ρέματος. Ρυθμίζονται ακόμη ζητήματα εφαρμογής των Σχεδίων».

Με την άμεση υπογραφή του σχετικού προεδρικού διατάγματος ύστερα και από τη σύμφωνη γνώμη του ΣτΕ, το πρώτο Ειδικό Χωροταξικό Σχέδιο της χώρας θα είναι πλέον γεγονός, καθιστώντας πλέον νόμιμο, το μέχρι πρότινος «αυθαίρετο», Τhe Mall Athens, στο Μαρούσι. Ταυτόχρονα, εγκρίθηκε και το σχετικό Ρυμοτομικό Σχέδιο Εφαρμογής (ΡΣΕ) ενώ επικυρώθηκε και ο καθορισμός οριογραμμών ρέματος. Προηγήθηκε συμφωνία των εμπλεκομένων μερών, του Δήμου Αμαρουσίου, της Lamda Olympia Village A.E. και της Εθνικής Τράπεζας για τα ζητήματα των απαλλοτριώσεων, καθώς και της χρηματοδότησης κοινόχρηστων χώρων πρασίνου, τεχνικής υποδομής και κυκλοφοριακής διευκόλυνσης, τα οποία και αναλαμβάνει η εταιρεία, ύστερα από το σχετικό μνημόνιο συνεργασίας που υπεγράφη τον Οκτώβριο στο ΥΠΕΝ, αλλά και μετά από δύο συνεδριάσεις του Κεντρικού Συμβουλίου Πολεοδομικών Θεμάτων και Αμφισβητήσεων (ΚΕΣΥΠΟΘΑ).

Το πράσινο φως για τη νομιμοποίηση του κτιριακού συγκροτήματος, που παρά τις ακυρωτικές δικαστικές αποφάσεις λειτουργεί από το φθινόπωρο του 2005, δόθηκε πριν από λίγες ημέρες από το υπουργείο Περιβάλλοντος, με την ολοκλήρωση της επεξεργασίας του σχεδίου προεδρικού διατάγματος.

Σύμφωνα με τις πρώτες εκτιμήσεις, τα ποσά που θα διατεθούν για τις απαλλοτριώσεις φθάνουν στα 15 εκατομμύρια για τον Δήμο Αμαρουσίου και την Εθνική Τράπεζα ως δικαιούχοι, ενώ τα ποσά των έργων που θα υλοποιηθούν, θα προσδιοριστούν μετά την έγκριση των απαραίτητων μελετών. Τα έργα αναμένεται να ολοκληρωθούν εντός δεκαοκτώ μηνών από την υπογραφή του προεδρικού διατάγματος. Με την ολοκλήρωση του ΠΔ, μένει να προχωρήσουν οι Υπουργικές Αποφάσεις. Εκ μέρους της εταιρείας να συνταχθεί η ΜΠΕ, η κυκλοφοριακή μελέτη, αλλά και όλες οι συνοδές μελέτες. Τα έργα που θα προκύψουν από αυτές θα υλοποιηθούν από την εταιρεία, σε συνεργασία με τον Δήμο Αμαρουσίου, καθώς αυτός έχει την ευθύνη της επίβλεψης της μελέτης και των προτεινόμενων παρεμβάσεων.

Υπενθυμίζεται ότι για τις εγκαταστάσεις του The Mall Athens είχε εκδοθεί άδεια το 2003, με σχετική νομοθετική ρύθμιση. Η εν λόγω ρύθμιση και οι άδειες του έργου κατέπεσαν το 2014, καθιστώντας το αυθαίρετο.